
Történelmi városok és védelmi rendszerek kapcsolata Révkomárom példáján

     Munkámban a történelmi városok és a hozzájuk tartozó védelmi rendszerek kapcsolatát vizsgálom, a várak és a városfalak kiépítésétől, az erődrendszerek megjelenésén át egészen napjainkig.Az elemzést elsősorban táj, - és városépítészeti szempontból végeztem el. Ehhez az elemzéshez a történelmi Magyarország egyik stratégiailag fontos és érdekes települését, Révkomáromot-Komáromot választottam.
     A dolgozatban különböző településépítészeti kérdésekre igyekszek választ találni: Hogyan változott a szerepe azoknak a településeknek, amelyek egy stratégiailag fontos várhoz vagy erődítményhez kapcsolódva alakultak ki? A XX. század változásait hogyan vészelték át a védelmi rendszerek? Milyen hasznosítási lehetőségei vannak a hatalmas kiterjedésű erődrendszereknek, és hogyan tudtak illeszkedni a városok mai szerkezetébe?
A feltett kérdésekre a komáromi erődrendszer történelmi elemzése és jelenlegi állapota alapján szeretnék választ kapni, összevetve azt más európai erődrendszerekkel, és erődített városokkal.
     A választott város a Vág-Duna torkolatánál, a Duna két partján épült fel, amely gazdag múltra tekint vissza, történelmi, gazdasági, kulturális és közlekedési téren egyaránt. A települést történelme során véres csaták, ostromok, földrengések, árvizek és tűzvészek pusztították.
    A történelem folyamán a város és a vár –erődrendszer eltérő módon fejlődött. A hadászati szempontból jelentős vár fejlődése, bővítése mindig változást jelentett a település területi alakulásában is, de a két egység mégis külön élt és él a mai napig. A várfalak jelentősen behatárolták a település fejlődési irányait, az utak-utcák vonalvezetését és hozzájárultak Komárom északi részének besűrűsödéséhez.
    A város védelmi rendszerének bővítése különböző korokban történt, így jól nyomon követhetőek az erődítések történelmi változásai is. A rendszer a mai napig többé-kevésbé épségben maradt meg. Ez a két tényező teszi egyedülállóvá a komáromi erődrendszert.
    A vizsgált rendszer napjainkban két ország területén helyezkedik el. Ez a tény mind a város, mind pedig az erődrendszer sorsára hatással van. Felmerül a kérdés, hogy a kettészakított város szerkezeti változásaira és a védelmi vonal sorsára milyen hatással volt a történelmi megosztottság? Hogyan tudott a település a XX. század változásaira reagálni?
    A téma aktualitását adja a pár éve közösen megpályázott világörökségi cím, ami ráébresztette mind a magyar, mind pedig a szlovák feleket arra, hogy milyen érték birtokában vannak.



